Ssekabaka Muteesa Asooka yali kabaka wa Buganda era nga yakola omulimu munene nnyo mu kuleeta eddiini mu Uganda. Yaleeta addiini ey’enzikiriza ya Kristo awamu n’Ey’Ekiyisiraamu mu Buganda ko ne Uganda. Eddiini zino zombi zaasinga kukyaka mu kyasa eky’ekkumi n’omwenda. Ng’ebyokuleeta eddiini obitadde ku bbali, Ssekabaka Muteesa anajjukirwanga olwa bino wammanga bye yakolera obwakabaka bwa Buganda ko ne Uganda yonna okutwalira awamu. Ssekabaka Muteesa Asooka ye yayita era n’akkiriza abaminsani okujja mu Buganda basaasaanye enjiri ya Kristo. Era yabawa n’ettaka lya bwereere ssaako n’obukuumi ekyayamba ennyo okusima omusingi ogumu mu ngeri y’okusaasaanyamu eddiini ya kristo mu bwakabaka bwa Buganda ko ne Uganda yonna okutwaliza awamu. Ku mulembe Omuteesa, ekibinja ky’abaminsani Abakatuliki ekyasooka wamu n’eky’Abakulisitaayo byesogga Buganda mu mwaka gwa lukumi mu lwenda nsanvu mu musanvu ne lukumi mu lwendansanvu mu mwenda. Era ng’eno ye yali emmanduso y’okukyaka kw’eddiino y’enzikiriza ya Kristo mu Uganda n’okutuusa kati. Ssekabaka Muteesa yayaniriza abasuubuzi abaali Abawalabu okuyingira mu bwakabaka bwa Buganda era n’abakkiriza okusuubulagana n’Abaganda. Kino nno kyamba n’okusaasaanya eddiini y’Obuyisiraamu mu Buganda. Era Ssekabaka agenda okukisa omukono mu mwaka gwa lukumi mu lunaana kinaana mu ena ng’omuwendo gw’Abayisiraamu mu Uganda gwegasiza ddala. Eby’embi wajjawo enjawukana ko n’entalo mu ddiini ne kireetera Muteesa obuzibu olw’ensonga nti entalo zino zaakosa n’obukulembeze bwe nga Kabaka wa Buganda. Era oluvannyuma nga Muteesa amaze okuggya omukono mu ngabo, mutabani we Mwanga owookubiri yasikira Nnamulondo. Ssekabaka Mwanga ono mu ntandikwa yagerezaako ddala okuzannya eby’obufuzi by’amadiini amangi naye bwe waayita akaseera ate n’atabukira abagoberezi b’enzikiriza ya Kristo abaali beefudde bbereeje nga tebakyawulira na biragiro bye. Era oluvannyuma Mwanga yalagira Mukaajanga ayokyeko abamu ku bo e Namugongo era bano baaweebwa n’erinnya ly’abajulizi nga baafiirira ddiini. Abajulizi bano bonna awamu baali amakumi ana mu bataano nga kuno kuliko Abakatuliki n’Abapolositante.